पाएं अपने शहर की ताज़ा ख़बरें और फ्री ई-पेपरडाउनलोड करें
बांसवाड़ा। शहर की सड़कों पर बुधवार को पुलिस की गांधीगीरी का असर दिखाई दिया। लोगों ने खुद को घरों में रोक कर लॉकडाउन को सफल बनाया। हर दूसरे दिन खचाखच भरने वाले बाजार में पहली बार सन्नाटा रहा। दुकानों के बाहर नहीं के बराबर लोग जुटे।
सब्जी के ठेलों पर भी नहीं के बराबर खरीदार जुटे। एक दिन पहले लाठी छोड़कर लोगों से हाथ जोड़कर घरों में रहने की अपील करती हुई पुलिस भी नाकेबंदी में वृक्षों की छांव के सहारे सुस्ताती दिखी। अन्य दिनों की अपेक्षा पुलिस को वाहन रोकने के लिए भी मशक्कत नहीं करनी पड़ी। गौरतलब है कि लॉकडाउन के बाद से हर दूसरे दिन बाजारों में खचाखच भीड़ जुटने का सिलसिला अब तक बदस्तूर जारी था, लेकिन पहली बार ऐसा हुआ कि एक दिन बाद भी लोगों ने बाजार आने से परहेज किया।
नहीं माना, दुकान सीज
सख्ती को दरकिनार कर एक दुकानदार यहां पुराना बस स्टैण्ड क्षेत्र में दुकान खोले हुए था। इसकी सूचना के साथ ही उपखण्ड अधिकारी पर्वतसिंह चूण्डावत मौके पर पहुंचे। उन्होंने दुकानदार को पहले तो खरीखोटी सुनाई और बाद में कार्रवाई दल से दुकान को सीज कराया। मौके पर ही दुकानदार से पांच हजार रुपए का जुर्माना भी वसूला गया। पहले की अपेक्षा ऐसे मामलों में लगाम कसने के लिए प्रशासनिक स्तर पर दुकानदार के खिलाफ एफआईआर भी कटाई जा रही है।
11 बजते ही कार्रवाई
पुलिस के विशेष दल में शामिल क्यूआरटी जवान लॉकडाउन को लेकर सक्रिय हैं। इसके तहत बुधवार को 11 बजते ही क्यूआरटी सदस्य बाजारों में पहुंच गए। फुटपाथ पर सब्जी बेचने वाले ठेला संचालकों को पहले इशारा हुआ। यह देख ग्राहक और विक्रेताओं की भीड़ बिना समय गंवाए यहां से छंटती दिखी। इधर, पुलिस के आला अधिकारियों का दल भी गश्ती दल के साथ वाहनों से यहां पहुंचा। लोगों को समय सीमा का ज्ञान कराते हुए उन्होंने कुछ को फटकार भी लगाई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn